Julian Nagelsmann coach ġdid ta' Bayern Munich Julian Nagelsmann ġie mħabbar bħala l-coach il-ġdid ta' Bayern Munich wara li l-ġganti tal-Bundesliga qablu ma' RB Leipzig rigward pakkett ta' kumpens ta' £21.7miljun li huwa rekord dinji. Nagelsmann qabel dwar termini personali maċ-champions Ġermaniżi nhar it-Tnejn, qabel ma ġie ssiġillat ħlas enormi u l-ftehim tħabbar it-Tlieta filgħodu. L-aħbar żgur li kienet daqqa kbira għal Tottenham fit-tfittxija tagħhom għal manager ġdid, bil-Ġermaniż kien fuq il-lista tagħhom ta' kandidati potenzjali. Spurs bħalissa għandhom il-manager tal- player development Ryan Mason inkarigat mill-club fuq bażi interim, bl-attenzjoni issa mistennija ddur għall-managers bħal Brendan Rodgers, Maurizio Sarri u Rafa Benitez fit-tfittxija tagħhom għall-manager ġdid. Nagelsmann impressjona fit-tmun ta' RB Leipzig, u ggwidahom għal tmiem fit-tielet post fl-istaġun li għadda, filwaqt li din id-darba huma jinsabu fit-tieni post meta għad fadal ħames logħbiet għal tmiem l-istaġun. Huwa għandu 33 sena u huwa meqjus bħala wieħed mill-aktar coaches żgħażagħ promettenti fil-football dinji. Nagelsmann għandu perċentwal ta' rebħ ta' 58% ma' Leipzig matul is-sentejn tiegħu fil-club, wara li rebaħ 53 mid-90 partita tiegħu fit-tmexxija, waqt li kien impressjona wkoll ma' Hoffenheim fid-debutt tiegħu bħala coach. Nagelsmann huwa minn Landsberg, belt żgħira viċin Munich, u kiber bħala partitarju ta' Bayern. Il-familja żagħżugħa tiegħu tgħix ħdejn il-belt, u fil-passat huwa tkellem fil-miftuħ dwar li Bayern "kienu parti kbira mill-ħolm tiegħu". Meta tkellem dwar din il-ħatra, il-president ta' Bayern, Herbert Hainer, qal: "Julian Nagelsmann jirrappreżenta ġenerazzjoni ġdida ta' coaches. Minkejja l-età żgħira tiegħu, huwa diġà għandu CV impressjonanti." "Aħna konvinti li ma' Julian Nagelsmann, nistgħu nkomplu s-suċċessi ta' dawn l-aħħar snin. Nixtieq nesprimi r-ringrazzjament tiegħi lil Hansi Flick f'isem FC Bayern." "Huwa ħa t-tmun tal-club tagħna fi żmien diffiċli fl-2019 u kompla biex rebaħ sitt trofej, bis-seba' wieħed nittama li jsegwi. Huwa dejjem se jkollu post fil-kotba tal-istorja ta' FC Bayern. Nawgurawlu l-isbaħ xewqat għall-futur tiegħu." Oliver Kahn, li se jsegwi lil Karl-Heinz Rummenigge bħala l-Kap Eżekuttiv ta' Bayern mill-2022, żied jgħid li: 'It-tul tal-kuntratt ta' Nagelsmann ta' ħames snin juri kemm hu mpenjat ma' FC Bayern. Jien konvint li l-futur ta' FC Bayern se jkun wieħed ta' suċċess kbir taħt il-gwida ta' Julian Nagelsmann. "Ir-ringrazzjamenti tiegħi jmorru lil Hansi Flick. Huwa mexxa lil FC Bayern għal suċċessi kbar bi stil ta' football mill-aqwa. Issa wettaqna x-xewqa tiegħu li jitlaq lil FC Bayern qabel it-tmiem tal-kuntratt tiegħu." Il-coach attwali ta' Bayern, Flick, ħabbar aktar kmieni dan ix-xahar li jrid li l-kuntratt tiegħu jintemm fi tmiem l-istaġun, bil-coach rebbieħ tat-Treble tal-istaġun li għadda qed ikun marbut sew mar-rwol ta' coach ġdid tat-team nazzjonali tal-Ġermanja.